Železniska čara Lubij–Radwor

Železniska čara Lubij–Radwor (čo. 6581) bě pódlanska čara mjez Lubijom a Radworjom w Sakskej, kotraž bě prěnjotnje planowana jako wuchodny wotrězk Sakskeje sewjerowuchodneje železnicy. Tuta měješe wjesć z Lubija přez Wóspork a Radwor hač do Kamjenca a dale do Ryzawy. Čara bě zwjazana z čaru Drježdźany–Zhorjelc w Lubiju a z Budysko-Wojerowskej čaru w Radworju.

 Stawizny 
mini|left|Wulkodubrawske dwórnišćo
mini|left|upright|Hrodźišćanski wiadukt nad Lubatu
Sakski krajny sejm projekt železniskeje čary do Wósporka w měrcu 1892 schwali. Twarjenske dźěla zahajichu so potom dnja 1. apryla 1894. Twarjenje njebě z wulkimi problemami zwjazane, dokelž wjedźeše čara přez krajinu podłu Lubaty, tak zo móžachu čaru Lubij–Wospórk hižo dnja 1. awgusta 1895 přepodać.

Kónc 19. lětstotka załožichu so wokoło Wulkeje Dubrawy nowe wulkozawody kaž Margarećina hěta, kotrež trjebachu bórze železniski zwisk, zo bychu swoje produkty lěpje transportować móhli. Natwar noweje čary z Wósporka přez Wulku Dubrawu do Radworja so 14. junija 1900 schwali a twar zahaji so 1. oktobra 1902. Jeničke wjetše twarjenje na čarje bě 170 metrow dołhi wiadukt nad Lubatu pola Hrodźišća z dźesać wobłukami. Dnja 10. nowembra 1903 so wotrězk Wóspork–Bart wotewrě, twar čary mjez Bartom a Radworjom so pak dliješe. Tam zahajichu so twarske dźěła hakle 7. měrca 1905. Trěbnej běštej wulki móst nad Sprjewju a nowotwar Radworskeho dwórnišća jako křižowanišćo z Wojerowskej čaru. Cyłkowna čara Lubij–Radwor so 1. meje 1906 zahaji.

W prěnich lětach wobchadźachu jenož štyri ćahowe pory z najwyšej spěšnosću wot 30 km/h po cyłej čarje. Wot 1960tych lět pokazachu so njelěpšiny poměrnje pomałkich ćahow porno nowym awtobusam, jězdźacym po direktnym puću do Budyšina, tak zo spadnychu ličby pasažěrow. Za nakładny wobchad z Bartskeje bazaltownje a Margarěćineje hěty wosta čara pak njenarujomna.

Dnja 27. meje 1972 so wosobowy wobchad mjez Lubijom a Bartom zastaji, w nazymje samsneho lěta tež na zbytnej čarje do Radworja. Čara Lubij–Bart so hižo 1973 wottwari, mjeztym zo jězdźachu nakładne ćahi wot Barta do Radworja hišće hač do lěta 1994. 1997 zawrě so Hućinjanske dwórnišćo a dnja 15. awgusta 1998 posledni wotrězk čary mjez Hućinu a Radworjom. Kolije so hač do lěta 2004 wottwarichu.

 Literatura 


 Wotkazaj 

 Wopisanje čary na sachsenschiene.de 

Lubij–Radwor
Kategorija:Radwor
Kategorija:Wulka Dubrawa
Kategorija:Malešecy
Kategorija:Wóspork